**PRO MEMORIA**

Concept / Motivație

Semnificația deosebită […] a expoziției „Pro Memoria” […] transcende gestul artistic personal pentru a deveni un gest de solidaritate culturală și de prietenie cu poporul evreu atât de greu încercat în secolul XX.

Spre deosebire de alte teme ale picturii mele, pe care de obicei le interpretez recurgând la stilizare formală, încercând să redau o sinteză estetică a motivului, pietrele funerare evreiești din cimitirele din nordul Moldovei (Rădăuți, Suceava, Siret, Iași, Hârlău, Pașcani, Podul-Iloaiei) m-au sedus tocmai prin simplitatea și inocența micilor figurine reprezentate în piatră și, de aceea, am recurs la o redare cvasi-arheologică a acestora.

Curiozitatea specialistului pentru o moștenire artistică importantă care merită a fi conservată și consemnată a egalat interesul pur artistic al pictorului pentru simboluri și forme străvechi, învăluite în mister. În acest sens, am păstrat – pe cât posibil – punerea în pagină originară în care motivul trebuie să fie recognoscibil, ca o mărturie peste veacuri a unui popor trăitor pe aceste meleaguri, în condițiile în care moștenirea culturală a unei minorități etnice nu mai poate fi protejată de exponenții comunității respective, la nivelul la care au fost susținute în vremea când aceasta era importantă ca număr. În acest context, ne revine sarcina nouă, celorlalți cetățeni ai României, majoritatea ortodoxă, de a le păstra valorile ca pe un bun cultural național aflat pe cale de dispariție.

Lucrărilor mele de pictură, ce parcurg „cartografia” drumului dinspre arta populară românească înspre arta „naivă” a sculptorilor de mațevot (pietre tombale evreiești) din România, am alăturat lucrări lirice ale unor poeți evrei importanți născuți în România: Benjamin Fondane, Ilarie Voronca, Paul Celan, Alfred Kittner și Rose Aüslander. Am ales acele poeme care exprimă tocmai tema expoziției: conexiunea viață-moarte, Holocaust, speranța că se va putea clădi o lume mai bună. […]

Prin asocierea acestor mari conștiințe ale secolului XX semnificația expoziției a căpătat o altă dimensiune reflectată și în titlul acesteia, PRO MEMORIA.

Marilena Murariu